ddrg/super_eurlex huggingface dataset:
KIRJALLINEN KYSYMYS E-1355/02 esittäjä(t): Jens-Peter Bonde (EDD) komissiolle. Steffen Smidtin siirto.



Virallinen lehti nro 028 E , 06/02/2003 s. 0098 - 0099



KIRJALLINEN KYSYMYS E-1355/02 esittäjä(t): Jens-Peter Bonde (EDD) komissiolle (14. toukokuuta 2002) Aihe: Steffen Smidtin siirto Voiko komissio ilmoittaa, mitä viikonloppuna 19.21. huhtikuuta 2002 tapahtui, koska Steffen Smidt ei ollut pääjohtajien siirtolistalla 19. huhtikuuta, mutta oli sillä 22. huhtikuuta? Neil Kinnockin komission puolesta antama vastaus (29. heinäkuuta 2002) Komissio kehoittaa arvoisaa parlamentin jäsentä tutustumaan henkilöstöstä ja hallinnosta vastaavan komissaarin ominaisuudessa oikeudellisten asioiden valiokunnalle 21. toukokuuta 2002 pitämääni puheeseen. Jäljennös 21. toukokuuta antamastani lausunnosta toimitetaan suoraan kysyjälle ja parlamentin sihteeristöön. Sen paremmin komission kuin minun itsenikään tiedossa ei ole, että jotakin Steffen Smidtin kannalta merkityksellistä olisi tapahtunut viikonloppuna 19.21. huhtikuuta 2002. Emme myöskään ole tietoisia 19. huhtikuuta 2002 päivätyn niin sanotun pääjohtajien siirtolistan olemassaolosta. Komissio kehoittaa kysyjää tutustumaan myös Erik Meijerin ja Richard Corbettin kirjallisiin kysymyksiin E-1430/02 ja E-1563/02 annettuun yhteiseen vastaukseen(1). (1) EYVL C 309 E, 12.12.2002, s. 122.
KIRJALLINEN KYSYMYS P-1536/02 esittäjä(t): Paulo Casaca (PSE) komissiolle. Komission toiminta Euroopan sokerinjalostuskartellin puolesta.



Virallinen lehti nro 028 E , 06/02/2003 s. 0116 - 0116



KIRJALLINEN KYSYMYS P-1536/02 esittäjä(t): Paulo Casaca (PSE) komissiolle (27. toukokuuta 2002) Aihe: Komission toiminta Euroopan sokerinjalostuskartellin puolesta Voiko komissio vahvistaa, että se on ryhtynyt toimiin Portugalin valtion suhteen tukeakseen Manner-Euroopassa sijaitsevan sokerinjalostamon Euroopan yhteisöjen tuomioistuimelle jättämää kantaa tapauksessa C-282/00? Eikö komission mielestä tällainen toiminta riko räikeästi toimielinten vallanjaon periaatetta, ja eikö se osoita, että EU:ssa vallitsee vakava demokratiavaje? Romano Prodin komission puolesta antama vastaus (21. kesäkuuta 2002) Arvoisan parlamentin jäsenen mainitsema asia C-282/00 on Portugalin kansallisen tuomioistuimen käsiteltävänä oleva riita-asia kahden portugalilaisen sokerinjalostamon välillä, jonka kansallinen tuomioistuin on vienyt yhteisöjen tuomioistuimeen saadakseen asiasta ennakkoratkaisun EY:n perustamissopimuksen 234 artiklan mukaisesti(1). Asia koskee tulkintaa säännöksistä, jotka sisältyvät neuvoston 15. kesäkuuta 1992 antamaan asetukseen (ETY) N:o 1600/92 tiettyjä maataloustuotteita koskevista erityistoimenpiteistä Azorien ja Madeiran hyväksi(2). Euroopan yhteisön tuomioistuimen perussäännöstä tehdyn pöytäkirjan 20 artiklan toisen kappaleen mukaan asianosaisilla, jäsenvaltioilla, komissiolla ja tarvittaessa Euroopan parlamentilla, neuvostolla ja Euroopan keskuspankilla on oikeus toimittaa yhteisön tuomioistuimelle kirjelmiä ja kirjallisia huomautuksia. Kun kysymys on yhteisön oikeuden tulkinnasta, komissio on perustamissopimuksen valvojana perinteisesti käyttänyt kyseistä tuomioistuimen perussäännössä myönnettyä oikeuttaan. Komissio antaa huomautuksensa tuomioistuimelle täysin riippumattomasti ja puolueettomasti kuten puolueeton neuvonantaja ja ehdottaa tuomioistuimelle ratkaisua, joka vaikuttaa sen mielestä olevan eniten yhteisön oikeuden sekä yhteisön yleisen edun mukainen. Asianosaisten on puolustettava omaa kantaansa tuomioistuimen edessä, ja tuomioistuin voi tietenkin asian luonteen mukaisesti ratkaista asian osittain tai kokonaan komission kannan mukaisesti tai täysin sen kannan vastaisesti. (1) EYVL C 247, 26.8.2000. (2) EYVL L 173, 27.6.1992.
KIRJALLINEN KYSYMYS E-2109/02 esittäjä(t): Stavros Xarchakos (PPE-DE) komissiolle. Pommien rakennusohjeet Internetissä.



Virallinen lehti nro 309 E , 12/12/2002 s. 0198 - 0199



KIRJALLINEN KYSYMYS E-2109/02 esittäjä(t): Stavros Xarchakos (PPE-DE) komissiolle (17. heinäkuuta 2002) Aihe: Pommien rakennusohjeet Internetissä Kreikan lehdistössä julkaistujen tietojen mukaan Internetissä on web-sivustoja, joilla annetaan täydelliset pommien rakennusohjeet polttopulloista atomipommiin. Lisäksi pommien rakennusoppaat ovat Internetissä julkistamishetkestä lähtien myös alaikäisten saatavilla. Washington Post -sanomalehti kuvasi 4. huhtikuuta 1998 julkaistussa numerossaan (toimittaja Fern Shenin artikkelissa) 14-vuotiaiden sähköisiä keskusteluja siitä, mitkä aineet ovat tehokkaimpia pommien päällysteinä. Lisäksi lapset ovat käyttäneet Internetistä löytämiään ohjeita rakentaakseen räjähtäviä laitteita, joita he ovat testanneet todellisiin kohteisiin. Esimerkiksi Utahissa Yhdysvalloissa pidätettiin kolme lukiolaista, koska he olivat räjäyttäneet kirkon, ja Ogdenissa kaksi 15-vuotiasta määrättiin kasvatuslaitokseen, koska heidän hallustaan löytyi pommi. Voiko Euroopan komissio ilmoittaa minulle, onko se tietoinen tästä kysymyksestä ja mikä sen kanta on siihen? Mihin toimiin se on ryhtynyt tai aikoo ryhtyä tulevaisuudessa suojellakseen alaikäisten lisäksi myös aikuisia tällaiselta Internetin kautta saatavalta tiedolta? Erkki Liikasen komission puolesta antama vastaus (3. syyskuuta 2002) Internetistä on mahdollista löytää sivustoja, joilla annetaan tai joilla näytetään annettavan pommien rakennusohjeita. Tähän parlamentin jäsenen esittämään kysymykseen on suhtauduttava vakavasti. Se, ovatko tällaiset sivustot laittomia, riippuu niiden sisällöstä ja kansallisen lainsäädännön säännöksistä. Poliisi voi pidättää sivustojen laatijan, mikäli sivustojen sisältö on laitonta. Palvelun tarjoajan on poistettava palvelimeltaan laiton sisältö. Käyttäjät voivat ilmoittaa laittomasta sisällöstä puhelinpalveluihin, jotka tutkivat ilmoituksen ja ilmoittavat siitä asianmukaisesti eteenpäin. Jos vanhemmat haluavat, etteivät heidän lapsensa pääse sopimattomille Internet-sivuille, he voivat ottaa käyttöön seulontaohjelman Internet-yhteydellä varustetussa tietokoneessa tai tilata sellaisen liittymän, jossa käytetään seulontaohjelmaa. Internetin käyttäjien ja erityisesti lapsien on oltava tietoisia sekä Internetin vaaroista että sen hyödyistä ja siitä, miten kussakin tapauksessa on syytä menetellä. Käyttäjien valveutuneisuus on tehokas keino torjua harhaanjohtavaa, vaarallista ja vastuutonta tietoa. Komissio myöntää taloudellista tukea puhelinpalveluille, seulontaohjelmien kehittämiselle ja tiedotuskampanjoille Internetin käyttöturvallisuuden parantamista koskevan toimintasuunnitelman yhteydessä. Tämä nelivuotisen toimintasuunnitelman voimassaolo päättyy 31. joulukuuta 2002. Komissio on ehdottanut sen voimassaolon pidentämistä kahdella vuodella, ja ehdotus on parhaillaan käsiteltävänä Euroopan parlamentissa ja neuvostossa.
KIRJALLINEN KYSYMYS E-2270/02 esittäjä(t): Caroline Lucas (Verts/ALE) komissiolle. FAO:n hyvää maatalouskäytäntöä koskeva asiakirja.



Virallinen lehti nro 028 E , 06/02/2003 s. 0213 - 0214



KIRJALLINEN KYSYMYS E-2270/02 esittäjä(t): Caroline Lucas (Verts/ALE) komissiolle (24. heinäkuuta 2002) Aihe: FAO:n hyvää maatalouskäytäntöä koskeva asiakirja YK:n elintarvikejärjestö FAO on julkaissut keskustelua varten asiakirjan nimeltä hyvä maatalouskäytäntö, johon sisältyy erittäin hyödyllinen kappale eläinten hyvinvoinnista. Asiakirjan mukaan mm. eläinten eristäminen (lehmien poikimiskarsinoihin tai emakoiden porsimiskarsinoihin) pitäisi kieltää, liian suuria eläinmääriä pitäisi välttää ja noudattaa eläintiheyttä koskevia enimmäismääriä; muita kuin hoitotarkoituksessa tehtyjä silpomisia (esimerkiksi hännän tai nokan typistämistä) ei pidä tehdä ja elävien eläinten kuljettaminen ja karjamarkkinoiden järjestäminen pitäisi supistaa minimiin. Onko komissio käsitellyt FAO:n asiakirjaa ja tukeeko se näitä eläinten hyvinvointia koskevia ehdotuksia? David Byrnen komission puolesta antama vastaus (24. syyskuuta 2002) Komissio suhtautuu myönteisesti YK:n elintarvikejärjestön FAO:n aloitteeseen laatia hyvästä maatalouskäytännöstä asiakirja, johon sisältyy näkökohtia eläinten hyvinvoinnista. Komissio pyrkii aktiivisesti lisäämään yhteisön kiinnostusta huolenpitoon eläinten hyvinvoinnista kansainvälisellä tasolla. Komission omaksumalla kansainvälisellä eläinten hyvinvointipolitiikalla pyritään vastaamaan Euroopan kansalaisten oikeutettuun huoleen, eikä luomaan uusia kaupanesteitä eläintuotteille. FAO:n aloite tukee komission pyrkimystä, kuten arvoisa parlamentin jäsen mainitsee. Komissio tukee teknisiä aloitteita kuten Maailman eläintautijärjestön (OIE) äskettäistä aloitetta eläinten hyvinvointia koskevien yhdenmukaisten standardien kehittämiseksi monenvälisessä kontekstissa.
KIRJALLINEN KYSYMYS E-1060/02

esittäjä(t): Alexandros Alavanos (GUE/NGL) neuvostolle

(17. huhtikuuta 2002)

Aihe: Irakin vastaisten sotatoimien torjuminen

Yhdysvaltain presidentin mainitsema pahuuden akseli ja jatkuvasti esiintulevat tiedot odotettavissa olevista sotatoimista Irakia vastaan ovat herättäneet levottomuutta jäsenvaltioiden yleisessä mielipiteessä. Ottaen huomioon, että mahdollinen uusi sota Irakia vastaan koskee suoraan myös Euroopan unionin intressejä alueella, neuvostolta kysytään, minkä yhteisen kannan se on ottanut tähän vahvasti todennäköiseen mahdollisuuteen ja mitä aloitteita se on tehnyt torjuakseen uudet Irakin vastaiset sotatoimet?

Vastaus

(30. syyskuuta 2002)

Neuvosto on vakuuttunut siitä, että kaikki Irakia koskevat ratkaisut on toteutettava soveltamalla täysimääräisesti, ilman ennakko- tai muita ehtoja, Yhdistyneiden Kansakuntien turvallisuusneuvoston päätöslauselmia, erityisesti päätöslauselmia 687, 1284 ja 1382, ja että Irakin on noudatettava velvoitteitaan aseistariisunnan alalla. Neuvosto seuraa tiiviisti tapaamisia Yhdistyneiden Kansakuntien pääsihteerin kanssa ja tukee tämän ponnisteluja. Irakin ulkoasiainministeri Naji Sabri on tavannut Yhdistyneiden Kansakuntien pääsihteerin kahteen eri otteeseen, 7. maaliskuuta sekä 1. ja 2. toukokuuta. Pääsihteeri arvioi viimeisen tapaamisen jälkeen saavutetun nopeaa edistystä, koska Irakin ministerin mukana oli aseistariisuntaan erikoistuneita korkean tason virkamiesasiantuntijoita ja koska päätöslauselmien soveltamisesta ja yhteistyöstä UNMOVICin kanssa oli käyty todellista vuoropuhelua. Seuraava kokous [pidettäneen noin kuukauden kuluttua, ja EU toivoo siitä saatavan myönteisiä käytännön tuloksia].(1)

(1) Saatettava ajan tasalle oikaisulla, jos vastaus ei mene Euroopan parlamentille ennen kyseistä ajankohtaa.
KIRJALLINEN KYSYMYS P-1399/02 esittäjä(t): Hanja Maij-Weggen (PPE-DE) neuvostolle. Lasten päivähoitopaikkojen tarkat tavoitemäärät yhteisön jäsenvaltioissa.



Virallinen lehti nro 309 E , 12/12/2002 s. 0117 - 0118



KIRJALLINEN KYSYMYS P-1399/02 esittäjä(t): Hanja Maij-Weggen (PPE-DE) neuvostolle (8. toukokuuta 2002) Aihe: Lasten päivähoitopaikkojen tarkat tavoitemäärät yhteisön jäsenvaltioissa Voiko neuvosto vahvistaa, että äskettäisen Barcelonan huippukokouksen puheenjohtajavaltion päätelmiin kuuluivat lasten päivähoitopaikkojen tarkat tavoitemäärät yhteisön jäsenvaltioissa? Voiko neuvosto ilmoittaa täsmällisesti kyseiset tavoitemäärät? Voiko neuvosto ilmoittaa, mikä on tämänhetkinen tilanne jokaisessa yhteisön jäsenvaltiossa (eli päivähoitopaikkojen määrä asukasta kohti) ja mihin ponnisteluihin (myös määrällisesti) jokaisen jäsenvaltion on ryhdyttävä, jotta Barcelonan huippukokouksen tavoitemäärät saavutetaan? Vastaus (30. syyskuuta 2002) Neuvosto voi vahvistaa, että Barcelonan Eurooppa-neuvostossa maaliskuussa 2002 annettujen puheenjohtajan päätelmien kohdan 32 viidennessä luetelmakohdassa todetaan seuraavaa: Jäsenvaltioiden olisi poistettava pidäkkeitä naisten osallistumiselta työvoimaan ja pyrittävä tarjoamaan lastenhoitopalvelujen kysynnän huomioon ottaen ja kansallisten asiaa koskevien malliensa mukaisesti lastenhoitopalveluja vuoteen 2010 mennessä vähintään 90 prosentille kolmevuotiaista ja sitä vanhemmista alle kouluikäisistä lapsista ja vähintään 33 prosentille alle kolmevuotiaista lapsista. Neuvostolla ei ole tarkkoja tietoja yksittäisten jäsenvaltioiden tilanteesta eikä se voi osoittaa, mitä toimia kyseisten tavoitteiden saavuttaminen edellyttää. Euroopan komissio ja itse jäsenvaltiot voivat luultavasti kuitenkin ilmoittaa kyseiset tavoitemäärät.
KIRJALLINEN KYSYMYS E-1191/02 esittäjä(t): Jacques Poos (PSE) neuvostolle. EU:n rahoittamien Palestiinan infrastruktuurien tuhoaminen.



Virallinen lehti nro 309 E , 12/12/2002 s. 0095 - 0095



KIRJALLINEN KYSYMYS E-1191/02 esittäjä(t): Jacques Poos (PSE) neuvostolle (26. huhtikuuta 2002) Aihe: EU:n rahoittamien Palestiinan infrastruktuurien tuhoaminen Israelin viimeaikaisen autonomisten palestiinalaisalueiden valloituskampanjan aikana maan armeija on aiheuttanut valtavia tuhoja ja hävitystä kyseisillä alueilla. Voiko neuvosto arvioida uudelleen EU:n ja sen jäsenvaltioiden rahoittamien infrastruktuurien kärsimät vahingot? Oikeudellisten perusperiaatteiden mukaan aiheutunut vahinko on korvattava. Millä tavoin neuvosto aikoo esittää vaateensa pääministeri Sharonin hallitukselle? Voiko neuvosto sitoutua auttamaan palestiinalaishallintoa toimissa, joilla se pyrkii saamaan oikeudenmukaisen korvauksen aiheutuneista vahingoista kaikin oikeudellisin keinoin? Vastaus (30. syyskuuta 2002) EU:n osittain tai kokonaan rahoittamille infrastruktuureille aiheutettua vahinkoa ollaan parhaillaan arvioimassa ja sen jälkeen voidaan, mikäli asiasta tehdään päätös, asianmukaisissa elimissä esittää korvausvaatimuksia. Neuvosto ei ole pohtinut sitä, tuetaanko palestiinalaishallintoa sen pyrkimyksissä korvauksen saamiseksi.
KIRJALLINEN KYSYMYS E-2325/02 esittäjä(t): Daniel Varela Suanzes-Carpegna (PPE-DE) komissiolle. Yhtäläinen pääsy kalavaroihin kaikille jäsenvaltioille.



Virallinen lehti nro 309 E , 12/12/2002 s. 0224 - 0224



KIRJALLINEN KYSYMYS E-2325/02 esittäjä(t): Daniel Varela Suanzes-Carpegna (PPE-DE) komissiolle (26. heinäkuuta 2002) Aihe: Yhtäläinen pääsy kalavaroihin kaikille jäsenvaltioille Strasbourgissa 2. heinäkuuta 2002 pidetyn Euroopan parlamentin täysistunnon kyselytunnilla komission jäsen Fischler antoi ymmärtää vastauksessaan kysymykseen H-0476/02(1), että 1. tammikuuta 2003 alkaen kaikkiin jäsenvaltioihin, Espanja ja Portugali mukaan luettuina, pätisivät samat lait ja sovellettaisiin samoja periaatteita suurimman sallitun saaliin ja kiintiöiden määrittämisessä ja yhteisön vesille pääsyssä. Voiko komissio selvittää, merkitseekö edellä mainittu sitä, että Portugalilla ja Espanjalla olisi 1. tammikuuta 2003 alkaen vapaa pääsy kalavaroihin yhteisön vesillä samoin ehdoin kuin muilla jäsenvaltioilla ja siis ilman minkäänlaista syrjintää? (1) Suullinen vastaus 2.7.2002. Franz Fischlerin komission puolesta antama vastaus (3. syyskuuta 2002) Vuoden 1985 liittymisasiakirjassa vahvistetun siirtymäkauden päättyminen merkitsee, että 1. päivästä tammikuuta 2003 - sellaisten jäsenvaltioiden kalastusaluksilla, joilla ei aikaisemmin ollut lupaa kalastaa yhteisön vesien tietyissä osissa kuten Pohjanmerellä, on vapaa pääsy kyseisille vesille, - kyseiset alukset voivat kalastaa lajeja, joihin ei sovelleta yhteisen kalastuspolitiikan mukaisia saalisrajoituksia tai kiintiöitä, - myöntäessään uusia (toistaiseksi myöntämättä jääneitä) kalastusmahdollisuuksia kyseisillä vesillä yhteisö ottaa huomioon kaikkien jäsenvaltioiden edut yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1) 8 artiklan 4 kohdan iii alakohdan mukaisesti. (1) EYVL L 389, 31.12.1992.
KIRJALLINEN KYSYMYS P-1269/02 esittäjä(t): Concepció Ferrer (PPE-DE) komissiolle. Growth on Growth -politiikan soveltaminen Kiinaan ja sen vaikutusten tutkiminen.



Virallinen lehti nro 028 E , 06/02/2003 s. 0092 - 0092



KIRJALLINEN KYSYMYS P-1269/02 esittäjä(t): Concepció Ferrer (PPE-DE) komissiolle (26. huhtikuuta 2002) Aihe: Growth on Growth -politiikan soveltaminen Kiinaan ja sen vaikutusten tutkiminen Ottaen huomioon sopimuksen tekstiili- ja vaatetustuotteista sekä Dohassa tehdyt sopimukset ns. Growth on Growth -politiikan soveltamisesta WTO:n jäsenvaltioihin ja erityisesti Kiinaan, onko komissio tehnyt tai aikooko se tehdä tutkimuksen Kiinasta Euroopan unioniin tuotaville tekstiili- ja vaatetustuotteille myönnetyistä lisäkiintiöistä? Pascal Lamyn komission puolesta antama vastaus (31. toukokuuta 2002) Maailman kauppajärjestön (WTO) tavarakauppaneuvosto on juuri alkanut tarkastella ehdotuksia tekstiilikiintiöihin sovellettavien kasvuprosenttien uudelleenlaskemisesta 1. päivään tammikuuta 2000 asti 1. päivän tammikuuta 2002 sijaan. On edelleen varsin epävarmaa, päästäänkö ehdotuksista sopimukseen. Huomattakoon, että Dohassa pidetyn WTO:n ministerikonferenssin jälkeen Kiinasta on tullut WTO:n jäsen, joten jos tällainen myönnytys tehdään, sitä sovellettaisiin myös Kiinaan. Komissio on tehnyt kaksi arviointilaskelmaa tällaisen myönnytyksen arvosta siinä suhteessa, kuinka paljon tekstiili- ja vaatetustuotteiden tuonti yhteisöön todennäköisesti lisääntyisi vuosina 20022004: a) Edellyttäen, että kaikkien maiden kiintiöt käytettäisiin kokonaisuudessaan, myönnytyksen vuoksi tuonti voisi lisääntyä 2 200 miljoonan euron arvosta. Tämä määrä on saatu kertomalla kaikkien kiintiöiden korotukset keskimääräisillä tuontihinnoilla kiintiöiden käyttöasteesta riippumatta. Kiinan osuus tästä määrästä olisi noin 740 miljoonaa euroa; tämä on kuitenkin vain hypoteettinen arvo, sillä kiintiöiden käyttöaste on korkea ainoastaan noin kymmenesosassa kaikista yhteisön tekstiilikiintiöistä. b) Kiintiöiden käyttöasteen huomioon ottaen todennäköisempi hahmotelma on, että myönnytyksen arvo olisi noin 1 250 miljoonaa euroa kaikkien WTO-maiden osalta; Kiinan osuus tästä olisi noin 720 miljoonaa euroa. Tämä määrä on saatu kertomalla keskimääräisillä tuontihinnoilla niiden tuoteluokkien kiintiöiden korotukset, joiden käyttöaste on korkea (vähintään 90 %).
KIRJALLINEN KYSYMYS E-2581/02

esittäjä(t): Camilo Nogueira Román (Verts/ALE) komissiolle

(16. syyskuuta 2002)

Aihe: Morrazon moottoritie Galiciassa

Galician aluehallitus on suunnitellut moottoritien rakentamista Morrazon niemimaalle; tie kulkisi vuoren juurella, ja sen pituus olisi 21,5 km. Morrazon asukkaat pitävät moottoritien rakentamista välttämättömänä, mutta katsovat, että suunniteltu reitti ja tien rakentamista koskevat tekniset ratkaisut aiheuttavat vakavia sosiaalisia, taloudellisia, ympäristöllisiä ja maisemallisia haittoja, jotka voidaan välttää ja joita on vältettävä. Morrazon niemimaa on tiheään asuttua. Rannikolla on kalastus- ja kauppasatamia, ja rannat ovat Galician kauneimpia. Asutusta on hajallaan jyrkillä ja kauniilla vuorenrinteillä.

Galician aluehallitus ilmoitti suunnitelmasta elokuussa 2000. Hallitus julkisti hanketta koskevan ympäristövaikutusten arvioinnin heinäkuussa 2001, saman vuoden syyskuussa suunnitelma hyväksyttiin ja hanke katsottiin yleisen edun mukaiseksi. Nyt on meneillään maiden pakkolunastukseen tarvittavien asiakirjojen allekirjoittaminen. Osoittaakseen vastustavansa aluehallituksen hanketta useat Morrazon asukkaat 4000 henkilöä, jotka kuuluvat eri asukasyhdistyksiin tai maan- tai vesienhoitoyhteisöihin esittivät jo hankkeen tiedotusvaiheessa valituksen, joka koskee suunnitellun tien eri osia ja aluehallituksen tiedonannossa elokuussa 2000 esitettyjä teknisiä ratkaisuja. Jostain syystä monet Morrazon asukkaiden esittämät valitukset on sisällytetty Galician aluehallituksen heinäkuussa 2001 esittämään ympäristövaikutusten arviointiin, vaikka hallitus ei ole ottanut niitä huomioon hanketta valmistellessaan. Hallitus ei ole ottanut huomioon Morrazon asukkaiden valituksia eikä myöskään Morrazon kunnan viranomaisten esittämiä näkökohtia.

Rahoitetaanko Morrazon moottoritien rakentaminen rakennerahastoista? Katsooko komissio, että Galician aluehallituksen esittämä talousarvio on riittävä Morrazon niemimaan sosiaalisiin, taloudellisiin, ympäristöllisiin ja maisemallisiin tarpeisiin vastaamiseksi? Tunteeko komissio hankkeen valmistelua ja toteuttamista koskevia yksityiskohtia? Onko Galician hallituksen teettämä hankkeen ympäristövaikutusten arviointi EU:n direktiivien mukainen? Onko komissio selvittänyt, onko lopullinen suunnitelma edes ympäristövaikutusten arviointia koskevien määräysten mukainen? Aikooko komissio ottaa huomioon Morrazon asukkaiden valitukset? Tietääkö komissio, että Galician hallitus kieltäytyy vuoropuhelusta Morrazon moottoritien rakentamista vastustavien henkilöiden kanssa? Aikooko komissio myötävaikuttaa tällaisen vuoropuhelun syntymiseen?

Michel Barnier'n komission puolesta antama vastaus

(4. lokakuuta 2002)

Komissio kerää parhaillaan tietoja, joita se tarvitsee vastatakseen kysymykseen. Se ilmoittaa tuloksistaan mahdollisimman pian.
KIRJALLINEN KYSYMYS E-2214/02 esittäjä(t): André Brie (GUE/NGL) komissiolle. Euroopan kulttuuripääkaupungit — uusi valintamenettely.



Virallinen lehti nro 309 E , 12/12/2002 s. 0210 - 0210



KIRJALLINEN KYSYMYS E-2214/02 esittäjä(t): André Brie (GUE/NGL) komissiolle (22. heinäkuuta 2002) Aihe: Euroopan kulttuuripääkaupungit uusi valintamenettely Viitaten ilmoitukseen Euroopan kulttuuripääkaupunkien uudesta valintamenettelystä, jonka mukaan jäsenvaltioiden järjestys on päätetty vuosille 20052019 (Irlanti 2005, Kreikka 2006, Luxemburg 2007, Yhdistynyt kuningaskunta 2008 jne.) kysyn komissiolta, miksi valinnassa ei ollut mukana yhtään ehdokasvaltiota ajatellen Euroopan unionin tulevaa itälaajentumista? Eikö komissio olisi sellaisella päätöksellä voinut osoittaa, että se ottaa huomioon uusien jäsenvaltioiden odotettavissa olevan kulttuuriannin? Viviane Redingin komission puolesta antama vastaus (20. syyskuuta 2002) Euroopan kulttuuripääkaupungin valintamenettely sekä jäsenvaltioiden vuorojärjestyksen osoittava luettelo on vahvistettu Euroopan kulttuuripääkaupunki -tapahtumaa koskevasta yhteisön toiminnasta vuosina 20052019 25. toukokuuta 1999 tehdyssä Euroopan parlamentin ja neuvoston päätöksessä 1419/1999/EY.(1) Komissio on arvoisan parlamentin jäsenen kanssa samaa mieltä ehdokasmaiden osallistumisesta. Komissio muistuttaa, että se halusi alkuperäisessä ehdotuksessaan(2) nimenomaan mainita, että aloitteeseen voivat osallistua myös Keski- ja Itä-Euroopan assosioituneet maat, Kypros, muut EU:n ulkopuoliset maat, jotka ovat tehneet yhteisön kanssa kulttuuria sivuavia yhteistyösopimuksia, sekä Euroopan talousalueen maat. On kuitenkin tärkeää huomata, että päätöksen 4 artiklassa säädetään Euroopan unionin ulkopuolisten maiden osallistumisesta aloitteeseen ja määritellään selvästi osallistumismuodot. Artiklan mukaan unionin ulkopuoliset Euroopan maat voivat osallistua Euroopan kulttuuripääkaupunki -tapahtumaa koskevaan yhteisön toimintaan vuosina 20052019. Maat voivat ehdottaa jotain kaupunkia yhdeksi Euroopan kulttuuripääkaupungiksi, ja niiden olisi ilmoitettava ehdotuksestaan Euroopan parlamentille, neuvostolle, komissiolle ja alueiden komitealle. Neuvosto nimeää komission suosituksesta yksimielisesti yhden ehdotetuista kaupungeista virallisesti Euroopan kulttuuripääkaupungiksi kullekin vuodelle. (1) EYVL L 166, 1.7.1999. (2) EYVL C 362, 28.11.1997.